Author: gregusova
Company: UVSR

Predkladacia správa

	Predkladaný návrh kontrolných úloh Úradu vlády Slovenskej republiky na II. polrok 2002, ako ústredného orgánu štátnej správy SR na úseku plnenia úloh štátnej správy a kontroly vybavovania petícií a sťažností, je zostavený v nadväznosti na kontrolnú pôsobnosť úradu podľa zákona NR SR č. 10/1996 Z. z. o kontrole v štátnej správe a zákona č. 152/1998 Z. z. sťažnostiach, ako aj zákona č. 85/1990 Zb. v znení neskorších predpisov. Jeden z hlavných cieľov realizácie tohto zamerania, je zabezpečiť informácie pre vládu Slovenskej republiky s dôrazom na stav plnenia úloh z uznesení vlády SR splatných v II. a III. štvrťroku 2002.

	Ďalej v predmetnom návrhu Zamerania je navrhnutá úloha vyplývajúca z uznesení vlády SR zameraná na kontrolu dodržiavania podmienok pre zriadenie cestného priechodu Čierna nad Tisou – Čop, v nadväznosti na terminál v Dobrej. 

	Taktiež sa navrhuje kontrola stavu programovania a realizácie predvstupovej pomoci z fondov Európskeho spoločenstva.

Ďalšia kontrolná úloha je orientovaná na vybrané ministerstvá a zahraničné pracovné cesty zamestnancov štátnej správy. Navrhuje sa aj kontrola dodržiavania právnych predpisov, ale aj podmienok a rozhodnutí pri udeľovaní licencií na vybrané druhy komodít.

Popri týchto kontrolných aktivitách, vykoná Úrad vlády SR v rámci vnútornej kontroly, kontrolu zabezpečenia a funkčnosti systému vnútornej kontroly priamo na Úrade vlády SR a jeho odborných útvaroch, ako aj kontrolu dodržiavania právnych predpisov upravujúcich poskytovanie prostriedkov Európskeho spoločenstva.

	Taktiež je navrhnutá kontrolná úloha súvisiaca s kontrolou a s priamym vybavovaním došlých podaní (sťažností, petícií) na Úrad vlády SR.

	Pri zostavovaní návrhu Zamerania boli využité poznatky a písomné podnety z niektorých ministerstiev, pričom boli zohľadnené aj súčasné kapacity (personálne, materiálno-technické) sekcie kontroly Úradu vlády Slovenskej republiky, ako výkonného odborného útvaru. Vzhľadom na charakter navrhovaných kontrolných úloh je potrebná aj externá spolupráca s vybranými útvarmi kontroly ministerstiev v súlade so zákonom o kontrole v štátnej správe.

	Navrhnuté Zameranie kontrolnej činnosti Úradu vlády SR na II. polrok 2002 bolo predložené na pripomienkové konanie. Výsledok tohto konania je vyhodnotený v samostatnej časti, ktorá je súčasťou predkladaného materiálu.